ఆ దేశానికే భయమెందుకు : బిసిసిఐ
అభ్యంతరముంటే ఐసిసికి వివరించండి
ప్రతి జట్టుకు భద్రత కల్పిస్తాం
సాఫీగా నిర్వహించడానికే ప్రయత్నం
ద్వైపాక్షిక సిరీస్‌ నిర్వహణ వేరు
న్యూఢిల్లీ : పాకిస్థాన్‌ టి20 ప్రపంచ కప్‌లో పాల్గొనేందుకు భారత్‌ రావాల్సిన విషయంలో ఆ దేశమే తేల్చుకోవాలని బిసిసిఐ ఘాటుగా సమాధానం ఇచ్చింది. కాగా టి20 ప్రపంచ కప్‌ ఆడేందుకు భారత్‌ రావాలా? లేదో తేల్చుకోవాలన్సింది పాకిస్థానేనని, తామైతే అన్ని జట్లుకు పూర్తి భద్రత కల్పిస్తామని స్పష్టం చేసింది.భారత దేశంలో క్రికెట్‌ ఆడటానికి ఏ దేశం కూడా భయపడాల్సిన అవసరం లేదని బిసిసిఐ కార్యదర్శి అనురాగ్‌ ఠాకూర్‌ పేర్కొన్నారు. భద్రతా కారణాల దృష్ట్యా తమ ప్రభుత్వం భారత్‌లో టి20 ప్రపంచ కప్‌ ఆడేందుకు అనుమతి ఇవ్వకపోవచ్చని పాకిస్థాన్‌ క్రికెట్‌ బోర్డు చైర్మన్‌ షహర్యార్‌్‌ ఖాన్‌ చేసిన వ్యాఖ్యానించిన నేపథ్యంలో ఠాకూర్‌ ఈ ప్రకటన చేశారు. ఎవరికైనా భారత్‌లో ఆడటం ఇష్టం లేకపోతే ఐసిసికి నిర్ణయం తెలుపవచ్చని, తాము మాత్రం అందరికి పటిష్టమైన భద్రత కల్పిస్తామని ఠాకూర్‌ వివరించాడు.ప్రపంచకప్‌ను బిసిసిఐ వీలైనంత సాఫీగా నిర్వహించడానికి ప్రయత్నిస్తుంది, ప్రతి జట్టుకు అత్యుత్తమ భద్రత కల్పిస్తుంది.గతంలోనూ అనేక ప్రపంచ కప్‌లు,అంతర్జాతీయ మ్యాచ్‌లకు ఆతిథ్యమిచ్చాం,కాబట్టి ఇక్కడ ఏ దేశం కూడా భద్రత గురించి భయపడాల్సిన అవసరం లేదు అని అనురాగ్‌ ఠాకూర్‌ స్పష్టం చేశాడు. ఒకవేళ భద్రతపై పాకిస్థాన్‌ సంతృప్తి చెందక పోతే ఆ దేశం ఎలాంటి నిర్ణయమైనా తీసుకోవచ్చని ఠాకూర్‌ పేర్కొన్నాడు.ద్వైపాక్షిక సిరీస్‌ పూర్తిగా వేరే విషయం.ప్రపంచ కప్‌లో అనేక దేశాలు పోటీ పడతాయి.కాగా 16 జట్లలో పాకిస్థాన్‌ ఒకటి.అన్ని జట్లకు భారత ప్రభుత్వం పూర్తి భద్రత కల్పిస్తుంది. ఏ దేశానికైనా ఇబ్బంది అనిపిస్తే ఏం చేయాలో నిర్ణయించుకోవాల్సింది ఆ దేశమే అని ఠాకూర్‌ అభిప్రాయం వ్యక్తం చేశాడు. పాక్‌తో ద్వైపాక్షిక సిరీస్‌ ఆడేందుకు బిసిసిఐ తిరస్కరిస్తున్న నేపథ్యంలో పిసిబి, టి20 ప్రపంచ కప్‌  ముందు భారత్‌ను ఇబ్బంది పెట్టేందుకు ప్రయత్నిస్తుంది.అందుకే భద్రత కారణాలతో భారత్‌లో పర్యటించేందుకు పాకిస్థాన్‌ ప్రభుత్వం తమ జట్టుకు అనుమతించకపోవచ్చని ఇటీవల ఐసిసి అధికారులతో పిసిబి చైర్మన్‌ షహర్యార్‌ ఖాన్‌ పేర్కొన్నాడు.